PATVIRTINTA

Rokiškio rajono savivaldybės administracijos

direktoriaus 2024 m. liepos 29 d.

įsakymu Nr. AV-446

**KOMISIJOS FIZINIŲ AR JURIDINIŲ ASMENŲ VEIKLA PADARYTAI ŽALAI ŽEMĖS ŪKIO PASĖLIAMS AR MELIORACIJOS STATINIAMS NUSTATYTI DARBO REGLAMENTAS**

**I. BENDROSIOS NUOSTATOS**

1. Komisijos, fizinių ar juridinių asmenų veiklos padarytos žalos žemės ūkio pasėliams ar melioracijos statiniams nustatyti (toliau – Komisija) darbo reglamentas (toliau – Komisijos reglamentas), nustato Komisijos darbo organizavimo tvarką.

2. Komisija savo darbe vadovaujasi Lietuvos Respublikos vietos savivaldos įstatymu, Lietuvos Respublikos melioracijos įstatymu, Lietuvos Respublikos administracinių nusižengimų kodeksu, Lietuvos Respublikos specialiųjų žemės ir miško naudojimo sąlygų įstatymu, Lietuvos Respublikos žemės ūkio ministro įsakymais patvirtintais dokumentais: Melioruotos žemės ir melioracijos statinių būklės įvertinimo metodika, Melioracijos techninį reglamentu MTR 1.12.01:2008 „Melioracijos statinių techninės priežiūros taisyklės“, Valstybei nuosavybės teise priklausančių melioracijos statinių ir melioracijos sistemų naudojimo, būklės vertinimo, melioracijos darbų finansavimo taisyklėmis, Žemės ūkio naudmenų geros agrarinės ir aplinkosaugos būklės reikalavimų, taikomų nuo 2023 metų, aprašu ir kitais teisės aktais.

3. Komisijos darbas grindžiamas kolegialiu klausimų svarstymu, teisėtumo principu, asmenine Komisijos narių atsakomybe už jos kompetencijai priskirtų klausimų sprendimą bei sprendimų priėmimo nešališkumu.

**II. FIZINIŲ AR JURIDINIŲ ASMENŲ VEIKLA PADARYTOS ŽALOS**

**NUSTATYMAS**

4. Pareiškėjų prašymai dėl fizinių ar juridinių asmenų veikla padarytos žalos žemės ūkio pasėliams ar melioracijos statiniams nustatyti pateikiami Rokiškio rajono savivaldybės administracijai.

5. Komisija, tirdama prašymus dėl fizinių ar juridinių asmenų veikla padarytos žalos pareiškėjų žemės ūkio pasėliams ar melioracijos statiniams, ne vėliau kaip per 10 darbo dienų nuo prašymo gavimo vyksta į įvykio vietą. Esant atvejams, kai žalos nustatyti iš karto nepavyksta, į įvykio vietą vėliau vykstama pakartotinai.

6. Komisija darbe dalyvauti kviečia pareiškėją ir, jei žinoma, žalą padariusį asmenį.

7. Komisija įvykio vietoje įvertina fizinių ar juridinių asmenų veikla padarytą žalą:

7.1. žemės ūkio pasėliams – žalos apimtį, įvertindama pakenktą plotą, jei įmanoma, pasėlių pakenkimo / sunaikinimo laipsnį;

7.2. melioracijos statiniams – įvardina (jei įmanoma) sunaikintus ar sugadintus melioracijos statinius.

7.3. nustatyti žalą padariusių fizinių ar juridinių asmenų Komisija neįgaliota.

8. Komisija, įvertinusi žalą, surašo aktą (1, 2 priedai), kurį pasirašo vertinime dalyvavusieji komisijos nariai. Komisijos sprendimai priimami bendru sutarimu arba balsavimu. Jei balsai pasiskirsto po lygiai. lemia komisijos pirmininko balsas. Komisijos narys, nesutinkantis su daugumos sprendimu, turi teisę raštu pareikšti atskirąją nuomonę, kuri yra pridedama prie Komisijos dokumentų. Surašomi ne mažiau kaip trys aktų egzemplioriai, juos pasirašius, kiekviena šalis gauna po apžiūros aktą.

9. Komisijos darbe dalyvauti gali būti kviečiami nepriklausomi specialistai ar ekspertai.

10. Žala žemės ūkio pasėlių plotuose ar jų dalyse, kurie neatitinka Lietuvos Respublikos žemės ūkio ministro patvirtintų Žemės ūkio naudmenų geros agrarinės ir aplinkosaugos būklės (GAAB) reikalavimų 4 GAAB standarto „Apsaugos ruožų išilgai vandentakių įrengimas“ nuostatų – neskaičiuojama.

**IV. BAIGIAMOSIOS NUOSTATOS**

11. Komisija sudaroma ir jos sudėtis keičiama Rokiškio savivaldybės administracijos direktoriaus įsakymu.

12. Komisijos reglamentas keičiamas ar papildomas Rokiškio savivaldybės administracijos direktoriaus įsakymu.

13. Pareiškėjams kreipiantis nepagrįstai, kai atvykus į vietą fizinių ar juridinių asmenų veiklos padarytos žalos žemės ūkio pasėliams ar melioracijos statiniams Komisija nenustato, Rokiškio rajono savivaldybė turi teisę iš pareiškėjų teismo keliu išieškoti patirtas administracines išlaidas.